b'\n_START_ARTICLE_\nCats (muzical)\n_START_PARAGRAPH_\nCats (\xc3\xaen traducere "Pisici") este un muzical compus de Andrew Lloyd Webber \xc8\x99i bazat pe cartea Old Possum\'s Book of Practical Cats (Cartea lui Mo\xc8\x99 Oposum despre Pisicile Pozna\xc8\x99e) scris\xc4\x83 de T.S. Eliot. Acest muzical a introdus faimoasa melodie "Memory"._NEWLINE_Acesta este \xc3\xaen prezent cel de-al doilea muzical, dup\xc4\x83 num\xc4\x83rul de spectacole, de pe Broadway \xc8\x99i cel de-al patrulea din \xc3\xaentreaga lume._NEWLINE_Musizicalul a debutat pe West End \xc3\xaen 1981 \xc8\x99i apoi pe Broadway \xc3\xaen 1982. De fiecare dat\xc4\x83 fiind regizat de Trevor Nunn \xc8\x99i av\xc3\xa2nd drept coregraf pe Gillian Lynne, a c\xc3\xa2\xc8\x99tigat numeroase premii, inclusiv Laurence Oliver Award \xc8\x99i Tony Award pentru cel mai bun muzical. \xc3\x8en Londra, produc\xc8\x9bia a \xc8\x9binut timp de 21 de ani, iar pe Broadway timp de 18 ani, sp\xc4\x83rg\xc3\xa2nd la acel timp recordul pentru durat\xc4\x83 \xc3\xaen ambele \xc8\x9b\xc4\x83ri. Numele actri\xc8\x9belor Elaine Paige \xc8\x99i Betty Buckley au devenit \xc8\x99i au r\xc4\x83mas p\xc3\xa2n\xc4\x83 \xc3\xaen ziua de azi asociate cu muzicalul. O singur\xc4\x83 actri\xc8\x9b\xc4\x83, Marlene Danielle, a jucat pe Broadway pentru to\xc8\x9bi cei 18 ani (din 1982 p\xc3\xa2n\xc4\x83 \xc3\xaen 2000)._NEWLINE_Cats a f\xc4\x83cut \xc3\xaenconjurul lumii \xc8\x99i a fost tradus \xc3\xaen peste 20 de limbi. \xc3\x8en 1998 au avut loc film\xc4\x83ri pentru un film de televiziune a acestui muzical.\n_START_SECTION_\nIstoria produc\xc8\x9biei\n_START_PARAGRAPH_\nCats este bazat pe cartea lui Eliot, Old Possum\'s Book of Practical Cats (1939), despre care compozitorul a m\xc4\x83rturisit c\xc4\x83 i-a fost cartea favorit\xc4\x83 din copil\xc4\x83rie. Versurile din poeziile lui Eliot au fost aduse la via\xc8\x9b\xc4\x83 prin muzica compus\xc4\x83 de Webber, principala excep\xc8\x9bie, la versuri, fiind celebrul \xc8\x99lag\xc4\x83r "Memory\', ale c\xc4\x83rui versuri au fost scrise de Trevor Nunn. Acesta s-a inspirat din poezia "Rhapsody on a Windy Night" (Rapsodie \xc3\xaentr-o Noapte Vijelioas\xc4\x83), scris\xc4\x83 tot de Eliot. De asemenea, versurile melodiei "Moments of Happiness" (Momente de fericire), provin dintr-un pasaj din Cele patru Cvartete a lui Eliot._NEWLINE_Fiind un muzical neobi\xc8\x99nuit judec\xc3\xa2nd dup\xc4\x83 construc\xc8\x9bie, uvertura \xc3\xaencorporeaz\xc4\x83 o "fug\xc4\x83" \xc8\x99i sunt momente \xc3\xaen care muzica \xc3\xaenso\xc8\x9be\xc8\x99te versuri vorbite \xc8\x99i nu c\xc3\xa2ntate. Scena, ce are \xc3\xaen componen\xc8\x9b\xc4\x83 o groap\xc4\x83 de gunoi supradimensionat\xc4\x83, nu se schimb\xc4\x83 deloc de-a lungul spectacolului. Eclectismul lui Lloyd Webber e foarte puternic aici: genurile muzicale variind de la clasic la pop, music hall, jazz, rock \xc8\x99i electro-acustic, exist\xc3\xa2nd de asemenea \xc8\x99i melodii imnice precum: "The Ad-Dressing od Cats" (Ad-dresarea Pisicilor)._NEWLINE_Cats a debutat pe West End la New London Theatre la 11 mai 1981. A fost o mic\xc4\x83 problem\xc4\x83 ini\xc8\x9bial, c\xc3\xa2nd Judi Dench, actri\xc8\x9ba ce trebuia s\xc4\x83 joace rolul pisicii Grizabella, \xc8\x99i-a rupt un tendon \xc3\xaen timpul repeti\xc8\x9biilor, cu pu\xc8\x9bin \xc3\xaenainte de noaptea deschiderii. Rolul Grizabellei fiind preluat de Elaine Paige. Rolul a f\xc4\x83cut-o faimoas\xc4\x83 \xc3\xaen \xc3\xaentreaga lume pe Paige iar melodia "Memory" (ce original trebuia c\xc3\xa2ntat\xc4\x83 de Geraldine Gardner \xc3\xaen rolul pisicii ro\xc8\x99ii Bombalurina), i-a fost data lui Paige. Muzicalul a fost produs de Really Useful Group, ai c\xc4\x83rui patroni sunt Lloyd Webber \xc8\x99i Cameron Mackintosh, regizat de Trevor Nunn, al c\xc4\x83rui coregraf a fost Gillian Lynne, designer John Napier \xc8\x99i lumini de David Hersey. \xc3\x8en total au fost 8.949 de spectacole \xc3\xaen Londra. Ultimul spectacol de pe West End, Londra, a avut loc la aniversarea a 21 de ani pe 11 mai 2002, \xc8\x99i a fost difuzat live pe un ecran amplasat \xc3\xaen Convent Garden, spre deliciul fanilor ce nu \xc8\x99i-au putut cump\xc4\x83ra bilete pentru ultima reprezenta\xc8\x9bie. A \xc8\x9binut recordul pentru cele mai multe reprezenta\xc8\x9bii \xc3\xaen Londra p\xc3\xa2n\xc4\x83 pe 8 martie 2006, c\xc3\xa2nd a fost dobor\xc3\xa2t de pe primul loc de muzicalul Les Miserables (Mizerabilii)._NEWLINE_Cats a debutat pe Broadway pe 8 octombrie 1982, la Winter Garden Theatre, cu aceea\xc8\x99i echip\xc4\x83 de produc\xc8\x9bie. Pe 19 iunie 1997, a devenit muzicalul cu cele mai multe reprezenta\xc8\x9bii de pe Broadway cu 6.138 de spectacole. S-a \xc3\xaenchis pe 10 septembrie 2000, dup\xc4\x83 7.485 de reprezenta\xc8\x9bii. A fost dobor\xc3\xa2t, \xc3\xaenc\xc4\x83 o dat\xc4\x83, de pe primul loc pe 6 ianuarie 2006 de c\xc4\x83tre muzicalul Fantoma de la Opera, muzical ce \xc3\xaenc\xc4\x83 mai de\xc8\x9bine, la ora actual\xc4\x83, acest record. Totu\xc8\x99i, Cats a r\xc4\x83mas cel de-al doilea pe lista celor mai longevive muzicaluri. Webber a sus\xc8\x9binut c\xc4\x83 atunci c\xc3\xa2nd spectacolul original a fost produs, a costat \xc2\xa3900.000, dar pe Broadway \xc3\xaens\xc4\x83, a costat $5.000.000._NEWLINE_\xc3\x8en 1998, Webber a creat o versiune de film a muzicalului, bazat\xc4\x83 pe reprezenta\xc8\x9bia original\xc4\x83 pentru teatre, cu Elaine Paige, actri\xc8\x9ba care a jucat-o prima dat\xc4\x83 pe Grizabella \xc3\xaen Londra; Ken Page, actorul ce a jucat primul Old Deuteronomy pe Broadway; Sir John Mills \xc3\xaen rolul lui Gus; Michael Gruber \xc3\xaen rolul lui Munkustrap; John Partridge \xc3\xaen rolul lui Rum Tum Tugger; Jo Gibb \xc3\xaen rolul lui Rumpleteazer \xc8\x99i mul\xc8\x9bi al\xc8\x9bi dansatori \xc8\x99i c\xc3\xa2nt\xc4\x83re\xc8\x9bi veni\xc8\x9bi de pe scenele mai multor \xc8\x9b\xc4\x83ri, precum Anglia, SUA, Australia \xc8\x99i Belgia. Filmul a fost regizat de David Mallet, cu coregrafia lui Gillian Lynne, coregrafa original\xc4\x83 a spectacolului \xc3\xaen Adelphi Theatre, \xc8\x99i a fost lansat pe VHS \xc8\x99i DVD \xc8\x99i difuzat pe multe posturi de televiziune \xc3\xaen \xc3\xaentreaga lume. Pe l\xc3\xa2ng\xc4\x83 spectacolele din Anglia, SUA, Canada \xc8\x99i Australia, muzicalul a mai fost pus \xc3\xaen scen\xc4\x83 profesional \xc3\xaen Ungaria, Austria \xc8\x99i Japonia, 1983; Sidney \xc8\x99i Toronto, 1985; Germania, 1986; Fran\xc8\x9ba, 1989; Mexic, 1991; Olanda, 1992; Argentina, 1993; Hong Kong, 1994; Spania, 2003; Polonia \xc8\x99i Cehia, 2004; Rusia \xc8\x99i Estonia, 2005; Israel, Taiwan, Tailanda, Coreea de Sud, China \xc8\x99i Finlanda, 2007; Singapore, Hong Kong, Republica Dominican\xc4\x83, Norvegia, Suedia, Africa de Sud, China, Italia, Bulgaria \xc8\x99i Japonia, 2009; \xc8\x99i Brazilia \xc8\x99i Filipine 2010. Cats a fost tradus \xc3\xaen peste 20 de limbi.\n_START_SECTION_\nActul 1 - C\xc3\xa2nd Pisicile sunt \xc3\x8ennebunite de Dansul din Miez de Noapte\n_START_PARAGRAPH_\nDup\xc4\x83 uvertur\xc4\x83, Pisicile se adun\xc4\x83 pe scena \xc8\x99i povestesc despre tribul Jellicle \xc8\x99i scopul lor (\'Jellicle Songs for Jellicle Cats\'). Pisicile observ\xc4\x83 oamenii din public \xc8\x99i \xc3\xaencep s\xc4\x83 explice cum li se pun nume \xc8\x99i de c\xc3\xa2te nume beneficiaz\xc4\x83 fiecare Pisic\xc4\x83 din trib (\'The Naming of Cats\'). Acest num\xc4\x83r este urmat de dansul Victoriei, Pisica cea Alb\xc4\x83, ce semnaleaz\xc4\x83 \xc3\xaenceputul Balului Jellicle, iar Munkustrap ne spune c\xc4\x83 \xc3\xaen aceast\xc4\x83 seara, Old Deuteronomy va alege o pisic\xc4\x83 pentru a fi ren\xc4\x83scut\xc4\x83 \xc8\x99i pentru a duce o via\xc8\x9b\xc4\x83 nou\xc4\x83 pe Heavyside Layer._NEWLINE_Munkustrap o prezint\xc4\x83 pe Jennyanydots (\'The Old Gumbie Cat\'), o pisic\xc4\x83 v\xc4\x83rgat\xc4\x83. Ea "st\xc4\x83 \xc8\x99i st\xc4\x83 \xc8\x99i st\xc4\x83" degeaba \xc3\xaentreaga zi, \xc3\xaen timp ce noaptea se \xc3\xaengrije\xc8\x99te de \xc8\x99oareci \xc8\x99i g\xc3\xa2ndaci, \xc3\xaenv\xc4\x83\xc8\x9b\xc3\xa2ndu-i diverse activit\xc4\x83\xc8\x9bi. Jennyanydots \xc3\xae\xc8\x99i termin\xc4\x83 num\xc4\x83rul de dans, salut\xc4\x83 celelalte Pisici, dar este \xc3\xaentrerupt\xc4\x83. Muzica se schimba instantaneu, \xc8\x99i Rum Tum Tugger face o intrare extravagant\xc4\x83 (\'The Rum Tum Tugger\'). Tugger e un motan cu o coam\xc4\x83 stufoas\xc4\x83 \xc8\x99i cu pete de leopard pe piept. E foarte capricios \xc8\x99i nestatornic, "c\xc4\x83ci va face cum \xc3\xaei place \xc8\x99i nu ai ce-i face"._NEWLINE_O pisica gri, b\xc4\x83tr\xc3\xa2n\xc4\x83 \xc8\x99i ne\xc3\xaengrijit\xc4\x83 apare \xc8\x99i se uit\xc4\x83 \xc3\xaen jur. Este Grizabella. Toate Pisicile se \xc3\xaendep\xc4\x83rteaz\xc4\x83 cu sil\xc4\x83 de ea \xc8\x99i \xc3\xaencep s\xc4\x83 c\xc3\xa2nte despre soarta ei trist\xc4\x83 \xc8\x99i ghinionist\xc4\x83 (\'Grizabella: The Glamour Cat\'). Grizabella pleac\xc4\x83 \xc8\x99i muzica se schimb\xc4\x83 \xc3\xaentr-una pl\xc4\x83cut\xc4\x83 \xc8\x99i voioas\xc4\x83. Bustopher Jones, un motan gr\xc4\x83san cu "o blan\xc4\x83 de un negru boieros" \xc3\xae\xc8\x99i face intrarea (\'Bustopher Jones: The Cat About Town\'). Bustopher Jones face parte din elita Pisicilor \xc8\x99i viziteaz\xc4\x83 cluburi private pentru gentlemeni. Un zgomot puternic sperie brusc \xc3\xaentregul trib. Ar putea fi Macavity? Pisicile fug de pe scen\xc4\x83 \xc3\xaenfiorate. C\xc3\xa2teva chicoteli semnaleaz\xc4\x83 intrarea lui Mungojerrie \xc8\x99i Rumpleteazer, dou\xc4\x83 pisici cu blan\xc4\x83 foarte asem\xc4\x83n\xc4\x83toare. Ei sunt doi mici ho\xc8\x9bi, foarte neast\xc3\xa2mp\xc4\x83ra\xc8\x9bi, c\xc4\x83rora le place s\xc4\x83 cauzeze probleme familiilor lor umane (\'Mungojerrie and Rumpelteazer\')._NEWLINE_Patriarhul tribului Jellicle, Old Deuteronomy, intr\xc4\x83 \xc3\xaen scen\xc4\x83 (\'Old Deuteronomy\'). El e un motan foarte b\xc4\x83tr\xc3\xa2n ce "a tr\xc4\x83it multe vie\xc8\x9bi" \xc8\x99i "a avut nou\xc4\x83 so\xc8\x9bii (Chiar mai multe, sunt tentat s\xc4\x83 spun - nou\xc4\x83zeci \xc8\x99i nou\xc4\x83)". Old Deuteronomy este cel ce va alege Pisica ce va fi trimis\xc4\x83 la Heavyside Layer. \xc3\x8en cele mai multe produc\xc8\x9bii, la acest punct, fac o mic\xc4\x83 scenet\xc4\x83 (\'The Awefull Battle of The Pekes and The Pollicles\') pentru Old Deuteronomy. Este o povestioar\xc4\x83 despre dou\xc4\x83 triburi de c\xc3\xa2ini ce se ciocnesc pe strad\xc4\x83, \xc3\xaencep s\xc4\x83 se ia la har\xc8\x9b\xc4\x83, dar sunt potoli\xc8\x9bi de Marele Rumpus Cat, un motan cu ochi ro\xc8\x99ii str\xc4\x83lucitori. Dup\xc4\x83 c\xc3\xa2teva cuvinte ale lui Old Deuteronomy despre destinul Pisicilor Jellicle \xc8\x99i al C\xc3\xa2inilor Pollicle, se mai aude \xc3\xaenc\xc4\x83 un zgomot puternic, presupus a proveni de la Macavity, ce le \xc3\xaenfrico\xc8\x99eaz\xc4\x83 din nou pe pisici. Dar Old Deuteronomy le cheam\xc4\x83 pe toate \xc3\xaenapoi \xc8\x99i s\xc4\x83rb\xc4\x83toarea \xc3\xaencepe (\'The Jellicle Ball\'), \xc3\xaen care Pisicile c\xc3\xa2nt\xc4\x83, danseaz\xc4\x83 \xc8\x99i \xc3\xae\xc8\x99i afi\xc8\x99eaz\xc4\x83 "puterile de dans profesionist"._NEWLINE_Dup\xc4\x83 Bal, Grizabella reapare, refuz\xc3\xa2nd s\xc4\x83 fie exclus\xc4\x83 din festivit\xc4\x83\xc8\x9bi. Din nou, ea este respins\xc4\x83 de celelalte Pisici, dar asta nu o \xc3\xaempiedic\xc4\x83 s\xc4\x83 c\xc3\xa2nte o versiune scurt\xc4\x83 a melodiei \'Memory\'.\n_START_SECTION_\nActul 2 - De ce Trebuie Ziua de Var\xc4\x83 s\xc4\x83 se Am\xc3\xa2ne - De ce Timpul Vrea s\xc4\x83 Curg\xc4\x83 f\xc4\x83r\xc4\x83 a mai R\xc4\x83m\xc3\xa2ne?\n_START_PARAGRAPH_\nDup\xc4\x83 Balul Jellicle, Old Deuteronomy c\xc3\xa2nt\xc4\x83 despre "ce este fericirea", referindu-se la Grizabella. Acest mesaj trece \xc3\xaen mod evident pe l\xc3\xa2ng\xc4\x83 urechea tuturor, astfel Old Deuteronomy \xc3\xael mai trimite o dat\xc4\x83 \xc8\x99i Jemima (sau Sillabub, depinz\xc3\xa2nd de \xc8\x9bar\xc4\x83) \xc3\xael c\xc3\xa2nt\xc4\x83 ca to\xc8\x9bi s\xc4\x83 aud\xc4\x83 (\'The Moments of Happiness\'). Gus -prescurtare de la Asparagus- apare \xc3\xaen scen\xc4\x83 (\'Gus: The Theatre Cat\'). El e motanul ce a fost odat\xc4\x83 un actor faimos, dar acum a \xc3\xaemb\xc4\x83tr\xc3\xa2nit \xc8\x99i "sufer\xc4\x83 de o paralizie ce \xc3\xaei face labele s\xc4\x83 tremure". El este acompaniat de Jellylorum, ce poveste\xc8\x99te publicului despre ispr\xc4\x83vile din tinere\xc8\x9bea lui. Dup\xc4\x83 care, Gus \xc3\xae\xc8\x99i aminte\xc8\x99te vremea \xc3\xaen care l-a jucat pe infamul Growltiger, Teroarea Tamisei (\'Growltiger\'s Last Stand\'). El spune povestea de amor dintre acest pirat \xc8\x99i Griddlebone, \xc8\x99i cum a fost prins de Siameze \xc8\x99i for\xc8\x9bat s\xc4\x83 mearg\xc4\x83 pe sc\xc3\xa2ndur\xc4\x83._NEWLINE_\xc3\x8enapoi \xc3\xaen prezent, dup\xc4\x83 ie\xc8\x99irea lui Gus din scen\xc4\x83, Skimbleshanks doarme \xc3\xaentr-un col\xc8\x9b (\'Skimbleshanks: The Railway Cat\'), un motan ce este \xc3\xaen mod neoficial responsabil cu drumul trenului de noapte spre Glasgow. El e foarte iste\xc8\x9b \xc8\x99i foarte important datorit\xc4\x83 faptului c\xc4\x83 dac\xc4\x83 ar lipsi "trenul nu ar putea pleca din gar\xc4\x83"._NEWLINE_Cu un al treilea zgomot puternic \xc8\x99i un r\xc3\xa2s diabolic, cel mai "c\xc4\x83utat" motan, Macavity, apare. El este "maestrul infrac\xc8\x9biunilor" \xc8\x99i nu este prins niciodat\xc4\x83 la locul crimei. Macavity este un motan cu un aspect \xc3\xaengrozitor \xc8\x99i singurul "du\xc8\x99man" al tribului. Acoli\xc8\x9bii lui Macavity arunc\xc4\x83 o plas\xc4\x83 peste Old Deuteronomy \xc8\x99i \xc3\xael captureaz\xc4\x83. \xc3\x8en timp ce mai multe Pisici \xc3\xaei urm\xc4\x83resc, Demeter \xc8\x99i Bombalurina c\xc3\xa2nt\xc4\x83 despre ce \xc8\x99tiu despre Macavity, \xc3\xaentr-un mod care te-ar face s\xc4\x83 crezi c\xc4\x83 ele l-au cunoscut bine \xc3\xaen trecut (\'Macavity: The Mystery Cat\'). C\xc3\xa2nd termin\xc4\x83, Macavity se \xc3\xaentoarce deghizat \xc3\xaen Old Deuteronomy. C\xc3\xa2nd este demascat de Demeter, se lupt\xc4\x83 cu Munkustrap \xc8\x99i Alonzo. Chiar dac\xc4\x83 la \xc3\xaenceput le \xc8\x9bine piept, Macavity este \xc3\xaen cele din urm\xc4\x83 cople\xc8\x99it de cei doi, \xc3\xaen timp ce \xc8\x99i restul tribului \xc3\xaencepe s\xc4\x83-l \xc3\xaenconjoare, \xc8\x99i este nevoit s\xc4\x83 se retrag\xc4\x83._NEWLINE_Rum Tum Tugger sugereaz\xc4\x83 ca Pisicile s\xc4\x83 apeleze la Mr. Mistoffelees (\'Magical Mr. Mistoffelees\'). Mr. Mistoffelees este un motan negru \xc8\x99i m\xc4\x83run\xc8\x9bel ce poate efectua multe trucuri de magie ce sunt imposibile pentru alte Pisici. Motanul magic reu\xc8\x99e\xc8\x99te s\xc4\x83-l aduc\xc4\x83 \xc3\xaenapoi pe Old Deuteronomy, fiind glorificat de \xc3\xaentregul trib. Alegerea Jellicle poate fi f\xc4\x83cut\xc4\x83 \xc3\xaen sf\xc3\xa2r\xc8\x99it._NEWLINE_Old Deuteronomy se a\xc8\x99eaz\xc4\x83 la locul s\xc4\x83u, iar Grizabella mai apare pentru o ultim\xc4\x83 oar\xc4\x83. B\xc4\x83tr\xc3\xa2nul motan \xc3\xaei acord\xc4\x83 \xc8\x99ansa de a se putea adresa Pisicilor. Aspectul stins \xc8\x99i dispozi\xc8\x9bia ei singuratic\xc4\x83 accentueaz\xc4\x83 durerea din melodia ce o c\xc3\xa2nt\xc4\x83 (\'Memory\'). Pisicile sunt \xc3\xaenmuiate \xc3\xaen cele din urm\xc4\x83 de lec\xc8\x9bia de via\xc8\x9b\xc4\x83 pe care Grizabella le-a dat-o \xc8\x99i ea este cea aleas\xc4\x83 pentru rena\xc8\x99tere (\'Journey To The Heavyside Layer\'). Un cauciuc de ma\xc8\x99in\xc4\x83 uria\xc8\x99 \xc3\xaei ridic\xc4\x83 la cer pe Old Deuteronomy \xc8\x99i Grizabella, iar aceasta este trimis\xc4\x83 c\xc4\x83tre o nou\xc4\x83 via\xc8\x9b\xc4\x83. Old Deuteronomy ofer\xc4\x83 un discurs de \xc3\xaencheiere publicului uman (\'The Ad-dressing of Cats\') \xc8\x99i spectacolul se \xc3\xaencheie.\n_START_SECTION_\nAl\xc8\x9bi Interpre\xc8\x9bi Notabili\n_START_PARAGRAPH_\nElectra: Veerle Casteleyn_NEWLINE_Grizabella: Dee Roscioli, Lea Salonga, Paula Lima_NEWLINE_Jellylorum/Griddlebone: Bonnie Simmons_NEWLINE_Munkustrap:  Gary Martin, Steven Houghton_NEWLINE_Rumpus Cat/Admetus: Frank Thompson, Jason Gardiner_NEWLINE_Rumpleteazer: Veerle Casteleyn, Jo Gibb_NEWLINE_Rum Tum Tugger: Daesung_NEWLINE_Sillabub: Veerle Casteleyn_NEWLINE_Victoria: Veerle Casteleyn'